กฎกระทรวงกฎกระทรวงฉบับที่6 (พ.ศ. 2523)ออกตามความในพระราชบัญญัติคนเข้าเมืองพ.ศ.2522--------------- อาศัยอำนาจตามความในมาตรา5 มาตรา 12 (1) และมาตรา 34 (15) แห่งพระราชบัญญัติคนเข้าเมือง พ.ศ. 2522รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้ ข้อ1การตรวจลงตราหนังสือเดินทางหรือเอกสารใช้แทนหนังสือเดินทางตามมาตรา 12 (1) มี 7 ประเภท คือ (1)ประเภททูต (2)ประเภทราชการ (3)ประเภทคนอยู่ชั่วคราว (4)ประเภทนักท่องเที่ยว (5)ประเภทคนเดินทางผ่านราชอาณาจักร (6)ประเภทคนเข้ามามีถิ่นที่อยู่ในราชอาณาจักรตาม มาตรา 41 (7)ประเภทคนเข้าเมืองนอกกำหนดจำนวนคนต่างด้าวซึ่งจะเข้ามามีถิ่นที่อยู่ในราชอาณาจักรเป็นรายปี ข้อ2 การตรวจลงตราประเภททูตให้จำกัดเฉพาะการขอรับการตรวจลงตราเข้ามาในราชอาณาจักรเป็นการชั่วคราวเพื่อการอย่างใดอย่างหนึ่งดังต่อไปนี้ (1)การปฏิบัติหน้าที่ทางทูตหรือกงสุล (2)การปฏิบัติหน้าที่ทางราชการ ทั้งนี้ให้ผู้ถือหนังสือเดินทางทูตหรือหนังสือเดินทางสหประชาชาติที่เทียบเท่าหนังสือเดินทางทูตยื่นขอรับการตรวจลงตราต่อสถานทูตหรือสถานกงสุลไทย พร้อมกับหนังสือขอรับการตรวจลงตราสำหรับผู้นั้นจากกระทรวงการต่างประเทศสถานทูตหรือสถานกงสุลของประเทศผู้ถือหนังสือเดินทางทูตหรือองค์การหรือหน่วยงานสหประชาชาติแล้วแต่กรณี ข้อ3 การตรวจลงตราประเภทราชการให้จำกัดเฉพาะการขอรับการตรวจลงตราเข้ามาในราชอาณาจักรเป็นการชั่วคราวเพื่อการปฏิบัติหน้าที่ทางราชการโดยผู้ถือหนังสือเดินทางราชการหรือหนังสือเดินทางสหประชาชาติที่เทียบเท่าหนังสือเดินทางราชการต้องยื่นขอรับการตรวจลงตราต่อสถานทูตหรือสถานกงสุลไทยพร้อมกับหนังสือขอรับการตรวจลงตราสำหรับผู้นั้นจากกระทรวงการต่างประเทศ สถานทูตหรือสถานกงสุลของประเทศผู้ถือหนังสือเดินทางราชการหรือองค์การหรือหน่วยงานสหประชาชาติ แล้วแต่กรณี ข้อ4 การตรวจลงตราประเภทคนอยู่ชั่วคราวให้จำกัดเฉพาะการขอรับการตรวจลงตราเข้ามาในราชอาณาจักรเป็นการชั่วคราวเพื่อปฏิบัติการอย่างใดอย่างหนึ่งดังต่อไปนี้ (1)การปฏิบัติหน้าที่ทางราชการ (2)ธุรกิจ (3)การลงทุนที่ได้รับความเห็นชอบจากกระทรวง ทบวง กรม ที่เกี่ยวข้อง (4)การลงทุนหรือการอื่นที่เกี่ยวกับการลงทุนภายใต้บังคับกฎหมายว่าด้วยการส่งเสริมการลงทุน (5)การศึกษาหรือดูงาน (6)การปฏิบัติหน้าที่สื่อมวลชน (7)การเผยแพร่ศาสนาที่ได้รับความเห็นชอบจากกระทรวง ทบวง กรม ที่เกี่ยวข้อง (8)การค้นคว้าทางวิทยาศาสตร์หรือฝึกสอนในสถาบันการค้นคว้าหรือสถาบันการศึกษาในราชอาณาจักร (9)การปฏิบัติงานด้านช่างฝีมือหรือผู้เชี่ยวชาญ (10)การอื่นตามที่กำหนดในข้อ 11 ทั้งนี้ให้ผู้ถือหนังสือเดินทางหรือเอกสารใช้แทนหนังสือเดินทางยื่นขอรับการตรวจลงตราต่อสถานทูตหรือสถานกงสุลไทย ข้อ5 การตรวจลงตราประเภทนักท่องเที่ยวให้จำกัดเฉพาะการขอรับการตรวจลงตราเข้ามาในราชอาณาจักรเป็นการชั่วคราวเพื่อการท่องเที่ยวโดยผู้ถือหนังสือเดินทางหรือเอกสารใช้แทนหนังสือเดินทางยื่นขอรับการตรวจลงตราต่อสถานทูตหรือสถานกงสุลไทย ข้อ6การตรวจลงตราประเภทคนเดินทางผ่านราชอาณาจักรให้จำกัดเฉพาะการขอรับการตรวจลงตราเข้ามาในราชอาณาจักรเป็นการชั่วคราวเพื่อการอย่างใดอย่างหนึ่งดังต่อไปนี้ (1)การเล่นกีฬา (2)การเดินทางผ่านราชอาณาจักร (3)การเป็นผู้ควบคุมพาหนะหรือคนประจำพาหนะที่เข้ามายังท่า สถานี หรือท้องที่ในราชอาณาจักร ทั้งนี้ให้ผู้ถือหนังสือเดินทางหรือเอกสารใช้แทนหนังสือเดินทางยื่นขอรับการตรวจลงตราต่อสถานทูตหรือสถานกงสุลไทย ข้อ7 การตรวจลงตราประเภทคนเข้ามามีถิ่นที่อยู่ในราชอาณาจักรให้จำกัดเฉพาะการขอรับการตรวจลงตราเข้ามาในราชอาณาจักรเพื่อการเข้ามามีถิ่นที่อยู่ในราชอาณาจักรตามมาตรา 41โดยผู้ถือหนังสือเดินทางหรือเอกสารใช้แทนหนังสือเดินทางยื่นขอรับการตรวจลงตราต่อสถานทูตหรือสถานกงสุลไทย ข้อ8 การตรวจลงตราประเภทคนเข้าเมืองนอกกำหนดจำนวนคนต่างด้าวซึ่งจะเข้ามามีถิ่นที่อยู่ในราชอาณาจักรเป็นรายปีให้จำกัดเฉพาะการขอรับการตรวจลงตราเพื่อกลับเข้ามามีถิ่นที่อยู่ในราชอาณาจักรโดยผู้ถือหนังสือเดินทางยื่นขอรับการตรวจลงตราต่อพนักงานเจ้าหน้าที่ณ กองตรวจคนเข้าเมืองพร้อมกับใบสำคัญถิ่นที่อยู่ที่พนักงานเจ้าหน้าที่ได้ทำหลักฐานการแจ้งออกไปนอกราชอาณาจักรเพื่อกลับเข้ามาอีกตามมาตรา 50 ข้อ9ให้สถานทูตหรือสถานกงสุลไทยมีอำนาจตรวจลงตราตาม ข้อ 1 (1) (2) (3) (4) และ (5) ให้สถานทูตหรือสถานกงสุลไทยมีอำนาจตรวจลงตราตามข้อ1 (6) เมื่อผู้ยื่นขอรับการตรวจลงตราได้รับอนุญาตให้เข้ามามีถิ่นที่อยู่ในราชอาณาจักรจากคณะกรรมการพิจารณาคนเข้าเมืองโดยความเห็นชอบของรัฐมนตรีแล้ว ให้พนักงานเจ้าหน้าที่กองตรวจคนเข้าเมืองมีอำนาจตรวจลงตราตามข้อ1(7) ข้อ10 การยกเว้นการตรวจลงตราตามมาตรา 12(1) ให้เป็นไปตามหลักเกณฑ์ วิธีการและเงื่อนไขดังต่อไปนี้ (1)ผู้ถือหนังสือเดินทางของประเทศที่รัฐบาลของประเทศนั้นได้ทำความตกลงไว้กับรัฐบาลไทยให้ได้รับการยกเว้นการตรวจลงตรา (2)ผู้ถือหนังสือเดินทางซึ่งเดินทางมาจากประเทศที่ไม่มีสถานทูตหรือสถานกงสุลไทยตั้งอยู่ ข้อ11 ให้กำหนดการดังต่อไปนี้สำหรับคนต่างด้าวซึ่งจะเข้ามาในราชอาณาจักรเป็นการชั่วคราวได้ตามมาตรา 34 (15) คือ (1)การปฏิบัติหน้าที่หรือภารกิจในครอบครัวของคนต่างด้าวซึ่งเข้ามาในราชอาณาจักรเป็นการชั่วคราวตามมาตรา 34 (1) (2) (5) (6) (7)(10) (11) (12) (13) และ (14) โดยเป็นบิดามารดาคู่สมรสหรือบุตรซึ่งอยู่ในความอุปการะและเป็นส่วนแห่งครัวเรือนของบุคคลดังกล่าวหรือโดยเป็นคนรับใช้ส่วนตัวตามมาตรา 15 (7) (2)การให้ความอุปการะแก่หรือรับความอุปการะจากบุคคลสัญชาติไทย หรือบุคคลผู้มีถิ่นที่อยู่ในราชอาณาจักร โดยเป็น บิดามารดาคู่สมรส หรือบุตรซึ่งอยู่ในความอุปการะและเป็นส่วนแห่งครัวเรือนของบุคคลดังกล่าว (3)การปฏิบัติหน้าที่ให้แก่รัฐวิสาหกิจหรือองค์การกุศลสาธารณะ ให้ไว้ณ วันที่ 4 สิงหาคม พ.ศ. 2523 ประเทืองกีรติบุตร รัฐมนตรีว่าการกระทรวงมหาดไทย+------------------------------------------------------------------------------------------------------------------+หมายเหตุ:-เหตุผลในการประกาศใช้พระราชบัญญัติฉบับนี้ คือ โดยที่มาตรา 12 (1)แห่งพระราชบัญญัติคนเข้าเมือง พ.ศ. 2522 บัญญัติให้ออกกฎกระทรวงกำหนดหลักเกณฑ์วิธีการและเงื่อนไขในการตรวจลงตราและการยกเว้นการตรวจลงตราในหนังสือเดินทางหรือเอกสารใช้แทนหนังสือเดินทางและมาตรา 34 (15)บัญญัติให้ออกกฎกระทรวงกำหนดการอื่นเพื่อให้คนต่างด้าวเข้ามาในราชอาณาจักรเป็นการชั่วคราวได้ จึงจำเป็นต้องออกกฎกระทรวงนี้[รก.2523/127/3พ - 08/08/2523]